Sunce sjaše, kiša rominjaše
Sunce sjaše, kiša rominjaše, 

Gondže Meho djevojku vođaše. 

Boga moli gondže momče mlado: 

- Daj mi, bože, vihor sa planine, 

jugovine sa Hercegovine, 

da uzdigne puli-duvak dragoj, 

da ja vidim šta li dvoru vodim, 

imam li šta majci dovoditi? 

Bog mu dade vihor sa planine, 

jugovine sa Hercegovine, 

diže mladoj puli-duvak s lica. 

Sinu lice kano žarko sunce, 

a sve svate groznica pohvata, 

gondže Meho s konja svoga pade. 

Sjaha s konja gizdava djevojka: 

- Ustaj, Meho, ustani mi, dušo! 

Kad ti dođem blizu dvoru tvome, 

otpnem peču, odgrnem feredžu 

pa pošećem po bijelu dvoru, 

šećer-kahvu majci ti donesem, 

šta l' ćeš, dušo, tek onda činiti?

Sevdalinke